
PATVIRTINTA

Šakių rajono savivaldybės administracijos 

direktoriaus 2015 m. kovo 24 d. 
įsakymu Nr. AT-255
ŠAKIŲ RAJONO SAVIVALDYBĖS NEKILNOJAMŲJŲ DAIKTŲ PARDAVIMO VIEŠO AUKCIONO BŪDU TVARKOS APRAŠAS

I. BENDROSIOS NUOSTATOS


1. Šakių rajono savivaldybės nekilnojamųjų daiktų pardavimo viešo aukciono būdu tvarkos aprašas (toliau – aprašas) reglamentuoja Šakių rajono savivaldybės nekilnojamojo turto (toliau – nekilnojamasis turtas) ir jam priskirto žemės sklypo (jei žemės sklypas parduodamas kartu su nekilnojamuoju turtu) ar kitų nekilnojamųjų daiktų pardavimo viešo aukciono (toliau – aukcionas) būdu organizavimą ir vykdymą, sandorių, įvykus aukcionui dėl nekilnojamojo turto ir jam priskirto žemės sklypo ir kitų nekilnojamųjų daiktų, sudarymą.  


2. Šiame Apraše vartojamos sąvokos suprantamos taip, kaip jos apibrėžtos arba yra vartojamos Lietuvos Respublikos valstybės ir savivaldybių turto valdymo, naudojimo ir disponavimo juo įstatyme, Lietuvos Respublikos centralizuotai valdomo valstybės turto valdytojo įstatyme, Lietuvos Respublikos Vyriausybės 2014 m. spalio 28 d. nutarime Nr. 1178 „Dėl Valstybės ir savivaldybių nekilnojamųjų daiktų pardavimo viešo aukciono būdu tvarkos aprašo patvirtinimo“ ir  kituose teisės aktuose.


3. Aukcione parduodamas tik tas nekilnojamasis turtas, kuris yra įtrauktas į Šakių rajono savivaldybės tarybos patvirtiną Viešame aukcione parduodamo savivaldybės nekilnojamojo turto ir kitų nekilnojamųjų daiktų sąrašą.  

II. ŽEMĖS SKLYPŲ DOKUMENTŲ RENGIMAS

4. Žemės sklypų formavimo dokumentų, nurodytų Valstybės ir savivaldybių nekilnojamųjų daiktų pardavimo viešo aukciono būdu tvarkos aprašo, patvirtinto Lietuvos Respublikos Vyriausybės 2014 m. spalio 28 d. nutarimu Nr. 1178, 6 punkte, ir planų su nustatytais žemės sklypų ribų posūkio taškais ir riboženklių koordinatėmis valstybinėje koordinačių sistemoje rengimo pagal patvirtintus teritorijų planavimo dokumentus ar žemės valdos projektus (toliau – žemės sklypo planas) rengimo paslaugas užsako rajono savivaldybės administracijos Biudžeto ir turto skyrius (toliau – Biudžeto ir turto skyrius).

5. Biudžeto ir turto skyrius, prieš pradėdamas organizuoti aukcioną, kreipiasi į Nacionalinės žemės tarnybos Šakių skyriaus vadovą su prašymu priimti spendimą suformuoti žemės sklypą, priskirtą nekilnojamajam turtui (jeigu žemės sklypas nesuformuotas), nustatyti servitutus, kai to reikia, ir išduoti pažymą, ar kaimo teritorijoje esančiam nekilnojamajam turtui priskirtas žemės sklypas grąžintinas natūra piliečiams, turintiems teisę į nuosavybės teisių atkūrimą pagal Lietuvos Respublikos piliečių nuosavybės teisių į išlikusį nekilnojamąjį turtą atkūrimo įstatymą. Prie prašymo pridedamas žemės sklypo planas ir žemės sklypo kadastro duomenų byla.

6. Biudžeto ir turto skyrius, gavęs iš Nacionalinės žemės tarnybos Šakių skyriaus Lietuvos Respublikos Vyriausybės 2014 m. spalio 28 d. nutarimo Nr. 1178 „Dėl Valstybės ir savivaldybių nekilnojamųjų daiktų pardavimo viešo aukciono būdu tvarkos aprašo patvirtinimo“ 13 punkte nurodytus dokumentus (duomenis), pateikia juos centralizuotai valdomo valstybės turto valdytojui, kartu nurodydamas rajono savivaldybės tarybos nustatytus žemės nuomos mokesčio tarifą ir žemės nuomos mokesčio mokėjimo terminus, rajono savivaldybės administracijos direktoriaus pateiktus parduodamam nekilnojamajam turtui priskirto žemės sklypo detaliojo plano ar žemės valdos projekto, ar žemės sklypo plano, prilyginamo žemės reformos žemėtvarkos projektams, taip pat žemės sklypo plano parengimo išlaidų skaičiavimus.

III. VIEŠO AUKCIONO INICIAVIMAS, ORGANIZAVIMAS IR VYKDYMAS

7. Aukcionas inicijuojamas, organizuojamas ir vykdomas vadovaujantis Valstybės ir savivaldybių nekilnojamųjų daiktų pardavimo viešo aukciono būdu tvarkos aprašo, patvirtinto Lietuvos Respublikos Vyriausybės 2014 m. spalio 28 d. nutarimu Nr. 1178, nustatyta tvarka. 

8. Biudžeto ir turto skyrius nekilnojamojo turto ir jam priskirto žemės sklypo ar kitų nekilnojamųjų daiktų dokumentus pateikia turto vertintojui vertei nustatyti Lietuvos Respublikos turto ir verslo vertinimo pagrindų įstatymo nustatyta tvarka.

9. Biudžeto ir turto skyrius, turėdamas individualų nekilnojamojo turto ir jam priskirto žemės sklypo ar kitų nekilnojamųjų daiktų turto vertinimą ir centralizuotai valdomo valstybės turto valdytojo sprendimą, ar nekilnojamajam turtui priskirtas valstybinis žemės sklypas gali būti perleidžiamas nuosavybėn, ar tik išnuomojamas, inicijuoja aukcioną.

10. Biudžeto ir turto skyrius, vadovaudamasis Valstybės ir savivaldybių nekilnojamųjų daiktų pardavimo viešo aukciono būdu tvarkos aprašo, patvirtinto Lietuvos Respublikos Vyriausybės 2014 m. spalio 28 d. nutarimu Nr. 1178, 22 punktu, parengia aukciono sąlygas, bei pateikia jas tvirtinti rajono savivaldybės administracijos direktoriui.

11. Rajono savivaldybės administracijos direktoriui patvirtinus aukciono sąlygas, Biudžeto ir turto skyrius apie rengiamą aukcioną ne vėliau kaip prieš 30 dienų iki aukciono dalyvių registravimo pradžios skelbia viešai Šakių rajono savivaldybės interneto svetainėje www.sakiai.lt ir bent vienoje Lietuvos Respublikos visuomenės informavimo priemonėje. Aukcionui neįvykus informacija apie rengiamą naują to paties turto aukcioną skelbiama ne vėliau kaip prieš 10 dienų iki aukciono dalyvių registravimo pradžios.

12. Aukcionui organizuoti ir vykdyti rajono savivaldybės administracijos direktorius įsakymu sudaro aukciono organizavimo ir vykdymo komisiją, iš jos narių paskiria viešo aukciono vedėją ir protokoluotoją bei patvirtina aukciono komisijos darbo reglamentą. 

13. Aukcioną stebėti gali asmenys, pageidaujantys būti viešo aukciono žiūrovais. Jie į salę įleidžiami tik su Biudžeto ir turto skyriuje įsigytais žiūrovo bilietais (aprašo priedas), kurių kaina – 5 Eur. Pinigai už žiūrovo bilietą pervedami į aukciono sąlygose nurodytą banko sąskaitą. Žiūrovo bilietas išduodamas aukciono sąlygose nurodytoje vietoje, pateikus mokėjimą aptvirtinantį banko dokumentą. Vienas žiūrovo bilietas gali būti išduodamas tik vienam fiziniam ar juridiniam asmeniui. Žiūrovo bilietas galioja tik jame nurodytam aukcionui. Norint dalyvauti naujame to paties turto aukcione, turi būti įsigyjamas naujas žiūrovo bilietas.
IV. SUTARČIŲ SUDARYMAS IR KONTROLĖ


14. Parduodamo nekilnojamojo turto pirkimo-pardavimo sutartį rengia Biudžeto ir turto skyrius.

15. Biudžeto ir turto skyrius ne vėliau kaip per 5 darbo dienas nuo aukciono protokolo pasirašymo dienos išsiunčia elektroninio ryšio priemonėmis, paštu arba pasirašytinai įteikia aukciono laimėtojui nekilnojamojo turto ir žemės sklypo pirkimo–pardavimo ar žemės nuomos sutarčių projektus ir informuoja apie sutarties (sutarčių) pasirašymo datą.


16. Biudžeto ir turto skyrius ne vėliau kaip per 5 darbo dienas nuo nekilnojamojo turto            pirkimo–pardavimo sutarties pasirašymo dienos privalo pateikti centralizuotai valdomo valstybės turto valdytojui minėtos sutarties kopiją.
17. Jeigu aukciono laimėtojas per sutartyje nustatytą terminą arba per papildomai nurodytą laiką neįvykdo sutartyje nustatytų įsipareigojimų, Biudžeto ir turto skyrius privalo ne vėliau kaip per 5 darbo dienas informuoti centralizuotai valdomo valstybės turto valdytoją apie aukciono laimėtojo sutartinių įsipareigojimų nevykdymą.

18. Biudžeto ir turto skyrius, gavęs iš centralizuotai valdomo valstybės turto valdytojo žemės nuomos sutarties kopiją, ją per 5 darbo dienas pateikia rajono savivaldybės administracijos Centralizuotos buhalterijos skyriui, kuris administruoja valstybinės žemės nuomos mokesčio mokėjimą.

19. Nekilnojamojo turto pirkimo-pardavimo sutarčių sąlygų vykdymą administruoja Biudžeto ir turto skyrius.

20. Nekilnojamojo turto perdavimo–priėmimo aktus pasirašo rajono savivaldybės administracijos direktorius arba jo įgaliotas asmuo. 

V. BAIGIAMOSIOS NUOSTATOS


21. Šis Aprašas gali būti keičiamas, papildomas ir pripažįstamas netekusiu galios rajono savivaldybės administracijos direktoriaus įsakymu.
______________________

Šakių rajono savivaldybės nekilnojamųjų 

daiktų pardavimo viešo aukciono būdu 

tvarkos aprašo priedas
ŠAKIŲ RAJONO SAVIVALDYBĖS NEKILNOJAMŲJŲ DAIKTŲ PARDAVIMO VIEŠO AUKCIONO ŽIŪROVO BILIETAS

Parduodamo nekilnojamojo turto pavadinimas, adresas: ___________________________________ ________________________________________________________________________________ ________________________________________________________________________________
Aukciono vykdymo data, laikas ______________________________________________________

Aukciono vykdymo vieta ___________________________________________________________

Aukciono žiūrovas ________________________________________________________________

(fizinio asmens vardas, pavardė / juridinio asmens pavadinimas, atstovo vardas, pavardė)

Bilietą išdavė ____________________________________________________________________
(darbuotojo pareigos, vardas, pavardė, parašas, bilieto išdavimo data)
_____________________
